กรมเจ้าท่า ตรวจเข้มเรือภัตตาคาร ย้ำผู้ประกอบการงดใช้เสียงดังรบกวนประชาชนสองฝั่งแม่น้ำเจ้าพระยา
นายสรพงศ์ ไพฑูรย์พงษ์ รักษาการอธิบดีกรมเจ้าท่า เปิดเผยว่า นายศักดิ์สยาม ชิดชอบ รัฐมนตรีว่าการกระทรวงคมนาคม ได้มอบหมายให้กรมเจ้าท่า เร่งจัดระเบียบการเดินเรือท่องเที่ยวในลำน้ำเจ้าพระยาให้เกิดความปลอดภัย และลดผลกระทบด้านเสียงต่อชุมชนสองฝั่งแม่น้ำเจ้าพระยา กรมเจ้าท่าจึงได้จัดเจ้าหน้าที่ชุดปฏิบัติการ จำนวน 10 นาย พร้อมเรือตรวจการณ์ เจ้าท่า 171 ออกตรวจตราและดูแลความปลอดภัยของเรือภัตตาคารที่ให้บริการในบริเวณแม่น้ำเจ้าพระยา ตลอด 5 วันที่ผ่านมา โดยตรวจอุปกรณ์ความปลอดภัยประจำเรือ และประชาสัมพันธ์ให้ลดการใช้เสียงที่ก่อให้เกิดความรำคาญแก่ประชาชนที่อาศัยบริเวณริมแม่น้ำเจ้าพระยา เน้นย้ำให้ผู้ควบคุมเรือกำชับการใช้เครื่องเสียงสำหรับกิจกรรมบนเรือภัตตาคาร โดยได้ดำเนินการขึ้นตรวจเรือภัตตาคารเจ้าพระยาปริ๊นเซส 3 เรือเจ้าพระยาปริ๊นเซส 4 เรือซุปเปอร์สตาร์ครูส จากการตรวจสอบทั้ง 3 ลำ ใบอนุญาตใช้เรือยังไม่หมดอายุ พร้อมกันนี้ได้ทำการตรวจสอบอุปกรณ์ความปลอดภัย ถังดับเพลิง, เสื้อชูชีพ และพวงชูชีพ ต้องมีสภาพพร้อมใช้งาน พร้อมแนะนำวิธีการใช้งานให้กับผู้ควบคุมเรือและเจ้าหน้าที่เรือ ให้สามารถใช้งานได้อย่างถูกต้อง พร้อมกำชับให้ผู้ควบคุมเรือจัดวางอุปกรณ์ความปลอดภัยในเรือให้อยู่ในบริเวณที่เห็นได้ชัดเจน สะดวกต่อการใช้งาน มีการติดป้ายแนะนำวิธีการใช้งานให้กับผู้ใช้บริการอย่างถูกต้องทั้งนี้ ได้มีการประชาสัมพันธ์ผ่านวิทยุสื่อสารให้นายเรือของเรือภัตตาคารที่ให้บริการบริเวณแม่น้ำเจ้าพระยาให้เคร่งครัดเรื่องการใช้เครื่องเสียงให้อยู่ในระดับที่ไม่รบกวนประชาชนที่อาศัยบริเวณริมแม่น้ำเจ้าพระยา จากการตรวจสอบเรือที่ให้บริการพบว่าเรือทุกลำได้ปฏิบัติตามมาตรการและให้ความร่วมมือเป็นอย่างดี พร้อมกันนี้ได้ลงตรวจบริเวณท่าเรือไอคอนสยามและท่าเรือเอเชียทีค ให้เจ้าหน้าที่ประจำท่าเรือปฏิบัติตามมาตรการความปลอดภัย โดยเฉพาะกิจกรรมที่ก่อให้เกิดเสียงดังสร้างการรบกวนต่อชุมชนใกล้เคียง หากประชาชนท่านใดพบเห็นเหตุการณ์ความไม่ปลอดภัยทางน้ำ และได้รับความเดือดร้อน โทรสายด่วนกรมเจ้าท่า 1199 ตลอด 24 ชั่วโมง